มั่นนีทูเดย์
บสย.ค้ำกู้เอสเอ็มอี 8 หมื่นล.
26 ม.ค. 2558

บสย.ค้ำกู้เอสเอ็มอี 8 หมื่นล.
นายวัลลภ เตชะไพบูลย์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า แผนการดำเนินงานปี 2558 บสย.ตั้งเป้าค้ำประกันวงเงิน 8 หมื่นล้านบาท เป็นจำนวน 4.43 หมื่นราย โดยยังคงเน้นโครงการตามนโยบายรัฐ ทั้งโครงการพีจีเอส 5 วงเงิน 2.4 แสนล้านบาท โครงการโอท็อป วงเงิน 1 หมื่นล้านบาท โครงการไมโครเอสเอ็มอีวงเงิน 5,000 ล้านบาท
โครงการสตาร์ทอัพวงเงิน 1 หมื่นล้านบาท และโครงการที่อยู่ระหว่างนำเสนอกระทรวงการคลังทั้งการค้ำประกันนวัตกรรม เทคโนโลยีวงเงิน 2,000 ล้านบาท โครงการค้ำประกันเอสเอ็มอีลงทุนในเขตเศรษฐกิจพิเศษวงเงินค้ำ 5,000 ล้านบาท โดยมีธนาคารออมสินเป็นผู้ปล่อยสินเชื่อ
จับตาเลือกตั้งกรีซ
นายอมรเทพ จาวะลา ผู้อำนวยการสำนักวิจัย ธนาคารซีไอเอ็มบี ไทย เปิดเผยว่า ในวันที่ 25 ม.ค. ประเทศกรีซกำลังมีการเลือกตั้งสมาชิกสภานิติบัญญัติ ซึ่งตลาดคาดการณ์กันว่าพรรคฝ่ายค้าน Syriza จะชนะการเลือกตั้งส่งผลให้กรีซกลับไปเจรจาต่อรองใหม่กับธนาคารกลางยุโรป และสหภาพยุโรปเพื่อเพิ่มการใช้จ่ายภาครัฐให้สูงขึ้น คาดว่า กรีซคงไม่ออกจากสหภาพยุโรป แม้การไม่ใช้สกุลเงินร่วมในยูโรโซนจะทำให้กรีซสามารถปล่อยให้ค่าเงิน Drachma อ่อนค่าลงเพื่อสนับสนุนการส่งออก ซึ่งมีผลทำให้ค่าเงินโลกปั่นป่วนได้